Vermiste vliegtuig moontlik neergestortDie Cessna 550 Citation II het Donderdag by die George-lughawe opgestyg en minute later van die radar verdwyn. Daar is drie mense aan boord. (Foto: Burgerlugvaartowerheid) Die Burgerlugvaartowerheid (BLO) het bevestig dat ’n vliegtuig Donderdagoggend verdwyn het minute nadat dit by die George-lughawe opgestyg het. Kapt. Malcolm Pojie, polisiewoordvoerder, sê die polisie het net voor 14:00 inligting ontvang van moontlike wrakstukke wat in die omgewing van Mosselbaai en Grootbrak gevind is. “Die owerhede is op die toneel, maar dit is al inligting wat ons in dié stadium het,” sê Pojie. Luidens ’n verklaring het die vliegtuig teen 10:40 met twee mans en ’n vrou aan boord opgestyg om navigasiehulpmiddels na te gaan. Dié vliegtuig, ŉ Cessna 550 Citation II, word vir lugvaartinspeksies gebruik. Kabelo Ledwaba, BLO-woordvoerder, sê die owerheid het tien minute nadat die vliegtuig opgestyg het kontak met die vliegtuig verloor. ’n Soektog na die vliegtuig is kort daarna van stapel gestuur.